Laat sy Liefde jou Lei: Jou spanmaats het jou nodig - www.bybelkennis.co.za
by Mitch Kalp · Published 06/02/2013 · Updated 28/09/2014
Laat sy Liefde jou Lei: Jou spanmaats het jou nodig – Milanie Vosloo
Jou spanmaats het jóú nodig
Versterk daarom daardie hande wat slap geword het en die knieё wat knak, en laat julle voete reguit vorentoe hardloop. Dan sal die beseerde voete nie ingee nie, maar eerder gesond word. Hebreёrs 12:12
Hoe meer ons dink dat ons uniek is, hoe meer kom ons agter dat daar ‘n duisend ooreenkomste tussen ons as mense is. Dit maak nie saak hóé vol selfvertroue iemand lyk nie, diep binne in hom/haar lê daar ook maar ‘n stukkie vrees, onsekerheid, twyfel en ‘n paar bondels wegsteek-bagasie.
Met kinders van God is dit niks anders nie. Elkeen van ons ervaar – ongeag die diepte van ons geloof – tye waarin ons ver van God voel, onseker is oor sy liefde is en skaam is oor ons eie sonde-swakheid. Juis daarom het ons as gelowiges mekaar so nodig. Ons kan bloot deur ons eie skanse te laat sak vir ander sê: “Dis okay. Ek verstaan. Ek weet hoe jy voel, want ek het ook al geloofskrisisse en sondeskuld ervaar. Maar … ek is daar vir jou. Ek is daar om na jou te luister, jou moed in te praat of sommer net vir jou te bid.”
Dalk is daar mense in jou kring wat smag na begrip, na iemand wat sommer net bereid is om hul hart se roep te hoor. En miskien is jý juis die een wat die wêreldse verskil aan jou spanmaat se lewe kan maak.
Mag die Gees jou sensiteer om jou geloofsmaats se hande … en harte hoog te hou.
Maak my hart oop vir ander se broosheid, Vader.